 NA FRIDAH OKACHI MBUNGE wa Mavoko Patrick Makau ameagizwa kufika katika makao makuu ya Idara ya Upelelezi wa Makosa ya Jinai (DCI) kesho Jumatano saa mbili asubuhi kuandikisha taarifa kuhusu ardhi ambayo watu waliokuwa wamejenga makazi ndani yake katika eneo la Mavoko wamefurushwa na nyumba zao kubomolewa. DCI imesema inaamini kiongozi huyo ni miongoni mwa 30 – mashirika na watu – wanaojua mengi kuhusu uuzaji wa ardhi hiyo mali ya kampuni ya kutengeneza saruji ya East African Portland Cement Co. (EAPCC). Mbunge huyo wa Mavoko, wasimaminzi wa Shirika la Lukenya ambao ni Julias Mutei Mutua, Pascal Kiseli Basilio, Alex Kyalo Mutemi-Katibu wa Lukenya Society na wengine 26 wameagizwa kufika kwa makao makuu ya DCI na kutoa taarifa kufuatia ubomoaji wa nyumba eneo la Mavoko, Kaunti ya Machakos. DCI imesema inafahamu yanayojiri kufuatia uamuzi wa kesi hiyo katika Mahakama ya Upeo iliyoorodheshwa dhidi ya East African Portland Cement chini ya nambari ya kampuni LR No. 10424. Imewataka baadhi ya watu waliofukuzwa kuhusiana na mzozo huo kutoa taarifa muhimu. Kufuatia masaibu ya mzozo huo wa Portland ambao umesababisha mamia ya watu kupoteza mali na mamilioni ya pesa kupitia ulaghai huo, DCI imepata taarifa muhimu na ushahidi katika kituo cha polisi cha Athi River. Afisi hiyo inataka waathiriwa kupiga ripoti katika kituo cha polisi, kwa kufika na stakabadhi au ushahidi unaodhihirisha ndio wa umiliki wa shamba walilouziwa. Aidha miongoni mwa 30 hao pia kuna Naibu Kamishna wa Mavoko Charles Wabungu na Geofrey Omondi, maafisa wa polisi Kizito Mutoro, Sharma Wario, Samuel Mukuusi, chifu Cecilia Mbete Nzioka na maafisa wa shamba Bw Charles Kipkirui Ngetich. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  